Cosmin Andreica, președintele Europol, a avut o intervenție în emisiunea Politica Zilei, moderată de Ioana Constantin, pe B1 TV, unde a spus care sunt motivele pentru care șoferii așteaptă și un an rezultatele la analizele pentru droguri.
"Da, într-adevăr, vorbim despre mari întârzieri. Acum depinde, sigur, în funcție de fiecare unitate de medicină legală, pentru că aceste probe sunt trimise în teritoriu la laboratoarele locale ale structurilor de medicină legală. Totul depinde de bugetul pe care instituțiile îl au la dispoziție, de încărcătura pe care laboratoarele o au sau de ce nu, de posibilitatea petentului, a persoanei de a-și achita testele și, astfel, de a ajunge oarecum în fața listei stabilite pe baza acestor criterii pe care vi le-am spus. Da, există astfel de probleme, mai ales din perspectiva faptului că bugetul nu este unul care să ne ofere sustenabilitate pe toată durata anului. Chiar și acum, în ultimul trimestru, am avut întârzieri foarte mari, nu au existat bani pentru absolut nimic, implicit nici pentru aceste probe și în aceste condiții, clar că vorbim despre situații în care cetățeanul depistat pozitiv la testul preliminar ajunge să stea și câteva luni de zile fără dreptul de a conduce pe drumurile publice".
Andreica a fost întrebat care ar fi souțiile în care un test antidrog iese fals pozitiv.
"E un disconfort atât pentru cetățeni, cât și pentru polițiști, pentru că nici polițiștilor nu le convine să folosească instrumente de proastă calitate, instrumente care au această incidență mare de rezultate fals pozitive și să nu uităm și de munca de sisif pe care ei trebuie să o realizeze din momentul depistării, testării preliminare, rezultatului pozitiv, fals pozitiv, de aici, conducerea la sediul unei unități de primiri urgențe, recoltare de probe, conducere la sediu, întocmire de acte de urmărire penală. Și vorbim despre milioane, zeci de milioane de lei risipite pe acte de urmărire penală și pe resurse aruncate pe geam, doar pentru că niște persoane care trebuiau să aibă această responsabilitate de a furniza instrumente precise pentru polițiștii rutieri nu au fost în stare să facă acest lucru și nu numai că n-au fost în stare, dar nici pentru viitor nu se întrezărește absolut nimic pozitiv, pentru că, să nu uităm, dacă țineți bine minte, după 2 Mai ne-am dat seama că noi avem puțin peste 100 de aparate de tip Drug Test funcționale în România și noi ne batem cu pumnul în piept că luptăm împotriva consumului de droguri la volan.
Și, ulterior, ni s-a promis că vom avea 400 de astfel de dispozitive, în cel mai scurt timp, ca urmare a unei finanțări din fonduri europene. Iată că de la acel moment au trecut 4 luni de zile, nu am văzut cele 400 de dispozitive și încă nu știm exact care este motivul pentru care nu au fost achiziționate, deși erau prevăzute în acel proiect pe fonduri europene. Mai mult decât atât, este de precizat că tot mai mulți polițiști refuză să folosească aceste aparate de tip Drug Test pentru simplul motiv că incidența uriașă îi determină să fie raționali și conștienți de faptul că s-ar putea să pună pe drumuri niște persoane. Am avut situații în care un vârstnic de 70 de ani a fost depistat pozitiv la metamfetamine. El nu prea înțelegea ce înseamnă metamfetamine. Nu mai vorbim despre celelalte percepții".